西堂假山
作者：孔武仲
朝代：宋

paragraphs: 范蠡不歸吳，魯連東泛海。
當其縱目時，長有青山在。
我今囚一官，宅舍不容改。
塵囂日侵陵，視聽乏爽塏。
天機能幾何，與物相葅醢。
當求景物凈，以滌身心凂。
縣南山不遠，溪口石可採。
叠累亦成形，依稀聊自紿。
寒餘洞泉脉，緑帯天邊藹。
翠壁漸孱顔，奇峰何𡾊嵬。
喬林相隱映，亭院生光彩。
笑揖浮丘翁，霓旌如可待。
區區浹時力，直欲凌真宰。
稍全仁者樂，未恤兒軰駭。
又動江南思，匡廬田已買。